የባንክና የኢንሹራንስ ዳይሬክተሮች ቦርድ አባላት ክፍያ በእጥፍ እንዲጨምር ተወሰነ
የኢትዮጵያ ብሔራዊ ባንክ በአገሪቱ ውስጥ የሚንቀሳቀሱ ባንኮችና የኢንሹራንስ ኩባንያዎች የዳይሬክተሮች ቦርድ አባላት፣ ይከፈላቸው የነበረው ዓመታዊና ወርኃዊ  አበል በእጥፍ እንዲጨመር ወሰነ፡፡ለፋይናንስ ተቋማት የዳይሬክተሮች ቦርድ አባላት እስካሁን ይከፈል የነበረውን ዓመታዊና ወርኃዊ አበል ጭማሪ ማሻሻያ፣ ከአዲሱ በጀት ዓመት ጀምሮ ተግባራዊ ይደረጋል፡፡እስካሁን በነበረው አሠራር አንድ የዳይሬክተሮች ቦርድ አባል በዓመት 50 ሺሕ ብር ይከፈለው ነበር፡፡ ወርኃዊ አበሉ ደግሞ 2,000 ብር እንደነበር ይታወሳል፡፡ የኢትዮጵያ ብሔራዊ ባንክ ባለፈው ሳምንት ይፋ ባደረገው ማሻሻያ ግን የአንድ የዳይሬክተሮች ቦርድ አባል ዓመታዊ ክፍያው ወደ 100 ሺሕ ብር እንዲያደግ ወስኗል፡፡ 2,000 ብር የነበረው ወርኃዊ አበሉ ደግሞ ወደ 4,000 ብር እንዲሆንና በዚሁ መሠረት ተፈጻሚ እንዲሆን አሳስቧል፡፡የኢትዮጵያ ብሔራዊ ባንክ የአንድ ዳይሬክተር ዓመታዊ ክፍያ 50 ሺሕ ብር እንዲሆን የደነገገው ከሦስት ዓመታት በፊት ነበር፡፡ ከዚህ በፊት ግን የዳይሬክተሮች ቦርድ ክፍያ የሚወሰነው በእያንዳንዱ የፋይናንስ ተቋም ዓመታዊ ትርፍ ላይ ተመሥርቶ ከተሰላ በኋላ በጠቅላላ ጉባዔ የሚወሰን ነበር፡፡ ከዓመታዊ ትርፍ ከሁለት እስከ ሰባት በመቶ የሚሆነው ተሰልቶ ለዳይሬክተሮች ቦርድ አባላት ሲከፈል እንደነበር አይዘነጋም፡፡ በዚህ የአከፋፈል ሒደት በተለይ ከፍተኛ ትርፍ በሚያስመዘግቡ ባንኮች ውስጥ አንድ የቦርድ አባል በዓመት እስከ 500 ሺሕ ብር ክፍያ ይፈጸም ነበር፡፡ እንዲህ ዓይነቱ አሠራር ከተለያዩ ወገኖች ጥያቄ በማስነሳቱና በተለይ ወደ ቦርድ አባልነት ለመምጣት የሚደረገውን ሽኩቻ እንዲባባስ እስከማድረግ ደርሷል ተብሎ፣ ከዓመታዊ ትርፍ በመቶኛ እየተሰላ የሚከፈለው ክፍያ እንዲቆምና አንድ የቦርድ አባል 50 ሺሕ ብር ብቻ እንዲከፈለው ብሔራዊ ባንክ ሊደነግግ ችሏል፡፡ ሆኖም በወቅቱ ብሔራዊ ባንክ የወሰደው ዕርምጃ የንግድ ሕጉን የሚጣረስ ነው የሚል ክርክር አስነስቶ ነበር፡፡ የአንድ የፋይናንስ ተቋም የዳይሬክተሮች ቦርድ አባል ዓመታዊ ክፍያ በ50 ሺሕ ብር መወሰን የለበትም ተብሎም ትችት ሲሰነዘር እንደነበር ይታወሳል፡፡ ዕርምጃው ተቋማቱን ሊያገለግሉ የሚችሉ ባለሙያዎችን ሊያሸሽ ይችላል የሚል አስተያየት ቢሰጥም፣ የኢትዮጵያ ብሔራዊ ባንክ የክፍያ መጠኑን ሳያሻሽል ቆይቷል፡፡ የባንክ ባለሙያዎች የኢትዮጵያ ብሔራዊ ባንክ ባለፈው ሳምንት ያደረገው ማሻሻያ መልካም ነው ይላሉ፡፡ በተለይ ከመስከረም 10 ቀን 2008 ዓ.ም. ባወጣው መመርያ ምክንያት የቦርድ አባላት ላይ ያመጣው ሥራ ከባድ በመሆኑ አበሉን ማሻሻሉ ተገቢ ነው ይላሉ፡፡ በዚህ መመርያ መሠረት የባንኮች ዳይሬክተሮች ቦርድ አባላት ዘጠኝ ብቻ እንዲሆኑ መወሰኑ፣ ከእነዚህ አባላት ውስጥም በተለያዩ ሙያዎች ውስጥ ያሉ ባለሙያዎችን እንዲያካትቱ ደንግጓል፡፡ ጫና ያሳድራሉ የተባሉ ባለከፍተኛ ባለአክሲዮኖችን ለመከላከል፣ ከሚመረጡት የቦርድ አባላት ውስጥ ሦስቱ አነስተኛ ባለአክሲዮኖች መሆን እንዳለባቸው ጭምር ይደነግጋል፡፡ በየወሩ ሪፖርት ሊያቀርቡባቸው የሚገቡ በርካታ ኃላፊነቶችም ተጥለውባቸዋል፡፡